Diari Oficial de la Generalitat Valenciana


Sumari del DOGV 9271, del 04-02-2022 (2022/789)

Extracte de la Resolució de 25 de gener de 2022, del Vicerectorat d'Ocupació i Programes Formatius de la Universitat de València, per la qual es convoquen i s'aproven les bases reguladores dels premis UVemprén Startup en el marc del Campus d'Emprenedoria UVemprén - Santander Universitats.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9271

Data del DOGV
:   04-02-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/789


Data del document
:   25-01-2022

Organisme emissor
:   Universitat de València

Tipus de document
:   Extracte

Descriptors 

:   * distinció honorífica

Extracte de la Resolució de 25 de gener de 2022, del Vicerectorat d'Ocupació i Programes Formatius de la Universitat de València, per la qual es convoquen i s'aproven les bases reguladores dels premis UVemprén Startup en el marc del Campus d'Emprenedoria UVemprén - Santander Universitats. [2022/789]  
BDNS (identif.): 608382.  
  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual es pot consultar en la Base de dades nacional de subvencions (https://www.infosubvenciones.es/bdnstrans/GE/es/convocatoria/608382)  
  
Primer. Persones beneficiàries  
Pot presentar-se a aquesta convocatòria l'estudiantat i les persones graduades en els tres cursos anteriors de grau, màster i doctorat oficials de la Universitat de València així com del títol propi de la Universitat de València Expert en StartUp Management, segons la categoria a què es presenten.  
Es pot sol·licitar la participació de manera individual o per equips. No poden presentar-se a una categoria de premis aquelles persones que ja s'hagen presentat en aquesta categoria en edicions anteriors amb el mateix projecte.  
És requisit imprescindible per a presentar-se a aquesta convocatòria que el projecte o idea haja sigut objecte d'algun dels programes d'UVemprén, excepte per a la participació en els premis UVemprén Startup-Acadèmia i UVemprén Startup Empresa-Societat.  
Per a la categoria UVemprén Startup Empresa-Societat, l'empresa o entitat ha de tenir en el seu consell director o òrgan equivalent, com a mínim, un 50 % de persones que estiguen cursant o hagen cursat estudis oficials de grau, màster o doctorat en la Universitat de València així com del títol propi de la Universitat de València Expert en StartUp Management. Les empreses que es presenten han d'estar al corrent de les obligacions tributàries amb la hisenda pública estatal i autonòmica, així com amb la Seguretat Social. Les empreses que hagen resultat beneficiàries hauran de presentar certificat acreditatiu d'aquestes obligacions fiscals.  
  
  
Segon. Objecte  
La vicerectora d'Ocupació i Programes Formatius convoca els premis UVemprén Startup de la Universitat de València del curs 2021/2022 en el marc del Campus d'Emprenedoria UVemprén Santander Universidades.  
  
Tercer. Bases reguladores  
https://links.uv.es/uvempren/startup-premis2122-val  
  
Quarta. Quantia  
Els premis es distribueixen en quatre modalitats i es donen fins a un màxim de 31 premis amb categories i dotacions que oscil·len entre els 300 i els 2.000 euros.  
Premis UVemprén Startup - Crea: 10 premis de 500,00 euros cadascun per a l'alumnat de títols oficials de la Universitat de València i del títol propi de la Universitat de València Expert en StartUp Management on es premiaran les millors idees de l'alumnat en fase inicial que comporten el desenvolupament d'un model de negoci bàsic sense tenir l'empresa constituïda.  
Premis UVemprén Startup - Emprén: 5 premis de 1.000,00 euros cadascun per a l'alumnat i persones graduades dels tres últims anys, de títols oficials de la Universitat de València i del títol propi de la Universitat de València Expert en StartUp Management. Es premiaran les millors idees en fase avançada de desenvolupament que comporten un model de negoci validat i el desenvolupament d'un producte mínim viable o un prototip o prova concepte del producte o servei sense tenir l'empresa constituïda.  
Premis UVemprén Startup - Acadèmia: 10 premis de 300,00 euros per a estudiants o persones graduades de la Universitat de València que hagen presentat el TFG,TFM o tesi doctoral durant els últims 3 cursos acadèmics (des del curs 2019/2020). Es premiaran les millors idees de negoci innovadores que tinguen el seu origen en un TFG, TFM o Tesi doctoral de qualsevol titulació oficial de la UV i que ho convertisquen en una oportunitat de negoci possible i viable.  
Premis UVemprén Startup Empresa - Societat: s'atorgaran un màxim de 6 premis de 2.000,00 euros distribuïts en 6 categories per a empreses en les quals, almenys, el 50 % de les persones que integren el seu consell director o òrgan equivalent, estiguen cursant o hagen finalitzat els estudis oficials de grau, màster o doctorat oficial de la Universitat de València i del títol propi de la Universitat de València Expert en StartUp Management. L'objectiu d'aquesta modalitat és premiar a empreses constituïdes per l'alumnat o persones graduades de la Universitat de València que tinguen les millors idees de negoci amb projectes emprenedors innovadors en línies d'actuació estratègiques del Pla director UVemprén amb 1 premi per cadascuna de les 6 categories de 2.000 euros per al primer: projectes d'emprenedoria inclusiva, social i cultural, projectes d'emprenedoria rural, projectes d'emprenedores, projectes d'emprenedoria en mobilitat sostenible, projectes d'emprenedoria en millora de la qualitat de vida i projectes d'emprenedoria digital.  
  
  
Cinqué. Termini de presentación de sol·licituds  
El termini de presentació de sol·licituds començarà l'endemà de la publicació de l'extracte d'aquesta convocatòria en el Diari Oficial de la Generalitat Valenciana (DOGV) i es tanca el 16 de juny de 2022.  
  
Sisé. Altres dades  
Les sol·licituds s'han de formalitzar emplenant el formulari d'inscripció disponible en aquest enllaç: https://links.uv.es/uvempren/premis\_startup i remetent-ho a través d'una instància general disponible en ENTREU (https://webges.uv.es/uvEntreuWeb/menuSEU.jsp'idtramite=EXPSOLP2U) dirigida a la Unitat d'Emprenedoria (UVemprén) mitjançant el tràmit «UVemprén Premis StartUp 2022», aportant la documentació següent: annex II: model de sol·licitud i annex III de descripció de la idea. A més, segons la categoria a la qual es presenta cal adjuntar: per a la categoria UVemprén Startup - Emprén, validació del model de negoci, desenvolupament d'un producte mínim viable o un prototip o prova concepte del producte o servei. Per a la categoria UVemprén Startup - Acadèmia, l'annex IV amb les dades del TFG, TFM o Tesi Doctoral. Per a la categoria UVemprén Startup Empresa - Societat, l'annex V amb les dades de l'empresa i el document d'identificació fiscal de la persona jurídica i còpia del model 036 d'alta censal, l'escriptura de constitució i modificacions posteriors degudament inscrites, si escau, en el registre públic que corresponga, que incloga els estatuts vigents que regisquen el funcionament de la persona jurídica, el certificat signat per l'administrador de l'empresa en el qual es justifique que almenys el 50 % dels qui tenen la titularitat de les participacions socials o accions de la societat han cursat o estan cursant la seua titulació oficial a la Universitat de València o el títol propi de la Universitat de València Expert en StartUp Management i la declaració responsable de trobar-se al corrent de les obligacions tributàries amb la Hisenda Pública estatal i de la Generalitat Valenciana, així com amb la Seguretat Social.  
  
  
València, 25 de gener de 2022.- La rectora, p. d. (DOGV de 18.01.2021), la vicerectora d'Ocupació i Programes Formatius: Maria Adela Valero Aleixandre.